จับตากรีซครบกำหนดชำระหนี้3.5 พันล้านยูโรแก่ ECB วันนี้
จับตากรีซครบกำหนดชำระหนี้ 3.5 พันล้านยูโรแก่ ECB วันนี้ ขณะเดียวกันธนาคารในกรีซจะเปิดทำการอีกครั้งในวันนี้ หลังจากปิดให้บริการมาเป็นเวลา 3 สัปดาห์
20 ก.ค. 2558

ผู้สื่อข่าวรายงานว่า ทั่วโลกจับตาสถานการณ์หนี้กรีซในวันนี้ เนื่องจากเป็นวันครบกำหนดเส้นตายที่กรีซจะต้องชำระคืนหนี้แก่ธนาคารกลางยุโรป (ECB) ทั้งนี้ กรีซมีชำระหนี้เงินกู้ 3.5 พันล้านยูโรแก่ ECB ในวันนี้ ซึ่งหากรวมอัตราดอกเบี้ยแล้วจะมีมูลค่าสูงถึง 4.2 พันล้านยูโร
นักวิเคราะห์กล่าวว่า ประเด็นการชำระคืนหนี้แก่ ECB นับว่าเป็นเรื่องสำคัญ เพราะหากกรีซไม่สามารถทำตามพันธสัญญาได้ ก็จะส่งผลกระต่อความเต็มใจของ ECB ในการจัดสรรวงเงินช่วยเหลือฉุกเฉิน (ELA) เพิ่มเติมอย่างต่อเนื่องให้แก่ธนาคารกรีซ
เมื่อวันพฤหัสบดีที่ผ่านมา นายมาริโอ ดรากี ประธาน ECB แถลงว่า ECB ได้เพิ่มเพดานวงเงิน ELA ให้แก่ธนาคารกรีซอีก 900 ล้านยูโร (989 ล้านดอลลาร์) เป็นเวลา 1 สัปดาห์ ตามคำร้องขอของธนาคารกลางกรีซ โดยนายดรากีระบุว่าการเพิ่มวงเงินกู้ฉุกเฉินในครั้งนี้ ถือเป็นการตอบรับต่อพัฒนาการในเชิงบวกหลายอย่างที่ได้เกิดขึ้นในการเจรจาแก้ไขปัญหาหนี้ระหว่างกรีซและเจ้าหนี้ในช่วงที่ผ่านมา   
ในวันเดียวกันนั้น สหภาพยุโรป (EU) เห็นพ้องในหลักการที่จะปล่อยเงินกู้ระยะสั้นวงเงิน 7 พันล้านยูโร (7.65 พันล้านดอลลาร์) แก่กรีซ เพื่อให้กรีซสามารถชำระหนี้เงินกู้ 3.5 พันล้านยูโรแก่ ECB ในวันนี้
ขณะเดียวกันธนาคารในกรีซจะเปิดทำการอีกครั้งในวันนี้ หลังจากปิดให้บริการมาเป็นเวลา 3 สัปดาห์ แต่ยังคงมีการควบคุมหลายประการ โดยตั้งแต่วันนี้เป็นต้นไป การจำกัดการถอนเงินแบบรายวันจะเปลี่ยนมาเป็นรายสัปดาห์ โดยประชาชนจะสามารถถอนเงินได้ไม่เกิน 420 ยูโรต่อสัปดาห์ ซึ่งจะทำให้ชาวกรีซไม่ต้องมารอคิวเพื่อกดเงินสดจากตู้เอทีเอ็มทุกวัน
ทั้งนี้ ก่อนหน้านี้ ประชาชนจะสามารถถอนเงินสดได้ไม่เกิน 60 ยูโรต่อวัน ซึ่งเป็นมาตรการที่ทางการกรีซนำมาใช้เพื่อป้องกันการแห่ถอนเงิน
 
 
อินโฟเควสท์ แปลและเรียบเรียง